
ŠAKIŲ RAJONO SAVIVALDYBĖ

JAUNIMO REIKALŲ TARYBOS POSĖDŽIO
P R O T O K O L A S

2022-06-13 Nr. 4/1J-25

Posėdžio pirmininkė  –  Austėja Ižganaitė.
Posėdžio sekretorė   –  Danutė Jurgutienė.

Dalyvauja: rajono savivaldybės tarybos narė Judita Ambrasienė, Šakių jaunimo sąjungos „Apskritasis stalas“ narė Austėja Ižganaitė,  rajono savivaldybės tarybos narė Gerda Dobrovolskytė, rajono savivaldybės administracijos Švietimo, kultūros ir sporto skyriaus vyriausioji specialistė Ingrida Kasparavičienė, rajono savivaldybės administracijos Teisės, personalo ir civilinės metrikacijos skyriaus vyriausioji specialistė Jolita Matusevičienė. 
     Dalyvauja (be balsavimo teisės): rajono savivaldybės administracijos vyriausioji specialistė (jaunimo reikalų koordinatorė) Danutė Jurgutienė, Šakių rajono savivaldybės mero pavaduotojas Darius Jakavičius, VšĮ Turizmo ir verslo informacijos centro direktorė Daiva Palukaitienė, asociacijos „Šaltmiros gyvenimo mokykla“ prezidentė Eglė Tamulytė, projekto „Sūdyta“ vadovė Indrė Siaurusevičiūtė.
      Nedalyvauja: Šakių jaunimo sąjungos „Apskritasis stalas“ nariai: Diana Bakulaitė, Povilas Staneika, Urtė Vizgirdaitė.

DARBOTVARKĖ:

1. Dėl mokinių ir studentų įdarbinimo galimybių vasaros atostogų metu Šakių rajone. (Pranešėja D. Palukaitienė)
1. Dėl vaikų vasaros stovyklų organizavimo galimybių. (Pranešėja I. Kasparavičienė)
1. Dėl pritarimo skirti lėšas asociacijai „Šaltmiros gyvenimo mokykla“ projekto „Sūdyta“ įgyvendinimui. (Pranešėjos I. Siaurusevičiūtė, E. Tamulytė)
1. Dėl pritarimo likviduoti asociaciją Šakių jaunimo sąjunga „Apskritasis stalas“ (SJOT), kaip juridinį asmenį. (Pranešėjos J. Ambrasienė, D. Jurgutienė)
1. Dėl informacijos apie Šakių rajono jaunimo galimybes dalyvauti 2022 metų II pusmečio Jaunimo savanoriškos tarnybos programoje ir 2022 metų I pusmečio rezultatų apibendrinimas.  (Pranešėja J. Ambrasienė)



1. [bookmark: _Hlk100222332] SVARSTYTA. Dėl mokinių ir studentų įdarbinimo galimybių vasaros atostogų metu.
Pranešėja D. Palukaitienė informavo, kad jau ketvirta vasara (nuo 2018 m.), kai Šakių rajono savivaldybės  Smulkaus ir vidutinio verslo (toliau – SVV) plėtros fondas finansuoja mokinių ir studentų įdarbinimą vasaros atostogų metu.
         Pranešėja informavo, kad galimi pareiškėjai: Šakių rajone registruoti SVV subjektai (įmonės, ūkininkai, fiziniai asmenys, dirbantys su individualios veiklos pažyma, atitinkantys SVV statusą), įdarbinantys mokinius ir studentus pagal darbo sutartį.  
         Kompensuojamojo įdarbinimo terminas: nuo 2022-06-17 iki 2022-08-31; 9-10 kl. Mokiniams – nuo 2022-06-24 iki 2022-08-31 d. 
         Kompensuojamos išlaidos:
· už nepilnamečius asmenis – 50 proc. darbo užmokesčio, neviršijančio MMA, išlaidų;
· už pilnamečius asmenis – 20 proc. darbo užmokesčio, neviršijančio MMA, išlaidų. 
      Maksimali kompensacija vienam darbdaviui – 2000 eurų per metus. 
      Fondui pateikiami dokumentai:
· mokinių, studentų pažymėjimai arba ugdymo įstaigos raštas, patvirtinantis ugdymo faktą;
· darbo sutarčių kopijos;
· darbo užmokesčio žiniaraščiai, išmokėjimo faktą įrodantys dokumentai. 
      Paraiškas patirtoms išlaidoms iš dalies kompensuoti Šakių turizmo ir verslo informacijos centras rinks 2022 m. spalio mėnesį. 
       Dėl informacijos ir konsultacijos darbdaviams, mokiniams ir studentams siūloma kreiptis į VšĮ
Šakių turizmo ir verslo informacijos centrą, tel. 8 615 66997, el. p.: sakiai.svic@sakiai.lt, sakiuverslocentras@gmail.com
[bookmark: _Hlk106704525]        Vyko SJRT narių diskusija.
        Nutarimų priimta nebuvo, klausimas informacinio pobūdžio.
2. [bookmark: _Hlk106634792]SVARSTYTA: Dėl vaikų vasaros stovyklų organizavimo galimybių.
        Kaip informavo Šakių rajono savivaldybės administracijos Švietimo, kultūros ir sporto skyriaus vyriausioji specialistė Ingrida Kasparavičienė, paraiškas vasaros stovykloms rengti svarsčiusi komisija patvirtino visų 16 pareiškėjų pateiktus projektus, tačiau savivaldybė vasaros stovykloms skyrė tik 20 tūkst. eurų, o pareiškėjų prašoma suma siekė 55 tūkst. 243 eurus. „Komisijai teko nelengva užduotis apkarpyti tuos pinigėlius ir vėl perklausti organizatorių, ar jie vis tiek rengs stovyklas už siūlomą sumą, tai gavome atsakymą, kad tikrai taip“, – komentavo pranešėja.
        Pasak I. Kasparavičienės,  visos paraiškos atitiko reikalavimus bei prioritetus – pareiškėjai į savo veiklas numatė įtraukti ukrainiečius, vaikus iš socialiai jautresnių šeimų.
         Šią vasarą stovyklas rengs Griškabūdžio kultūros centras, Lietuvos laisvės kovos įamžintojų sąjūdis, sporto klubas „Audra“, Baltijos jūrų skautai, VšĮ „Gelbėkit vaikus“ Šakių vaikų dienos centras, Gelgaudiškio kultūros centras, Šakių rajono savivaldybės jaunimo kūrybos ir sporto centras, Lekėčių bendruomenės asociacija, mažoji bendrija „Mūsų gyvenimo spalvos“, Pilietiškumo ugdymo akademija, laisvoji mokytoja Raslita Liudžiuvienė, Robotikos akademija, Šakių kultūros centras, Studio Imperium, Zanavykų muziejus ir Sintautų kultūros centras.
         Daugiausia lėšų (1800 eurų) buvo skirta Šakių jaunimo, kūrybos ir sporto centro rengiamai krepšinio stovyklai „NK Šakiai Camp“, mažiausią finansavimą (800 eurų) gavo Robotikos akademija, organizuojanti „Vasaros robotikos stovyklą Šakiuose“.
         Anot Švietimo, kultūros ir sporto skyriaus vyriausiojo specialisto Gintaro Demeniaus, perskirstant ir apkarpant lėšas buvo atsižvelgiama į stovyklų dalyvių skaičių, vykdymo laikotarpį, kitus kriterijus.
[bookmark: _Hlk106722752]         Nutarimų priimta nebuvo, klausimas informacinio pobūdžio.
3. SVARSTYTA: Dėl pritarimo skirti lėšas asociacijai „Šaltmiros gyvenimo mokykla“ 
projekto „Sūdyta“ įgyvendinimui.
Pranešėjos Eglė Tamulytė ir Indrė Siaurusevičiūtė informavo, kad Griškabūdyje įsikūrusi asociacija „Šaltmiros gyvenimo mokykla“, bendradarbiaudama su Šakių rajono profesionaliais menininkais, sugalvojo įgyvendinti projektą – vasaros plenerą „Sūdyta”. 
Šios iniciatyvos tikslai:
· surengti plenerą Šakių krašto profesionaliems menininkams, kuris vyks senosios 
Šakių „Žiburio” gimnazijos kiemelyje šalia Atvirojo jaunimo centro prie Šakių socialinių paslaugų centro;
· bendrauti, kurti, dalintis gerąją patirtimi;
· švęsti Jaunimo ir savanorystės metus, suteikiant galimybes 14-29 m. jaunimui 
stebėti ir įsitraukti į kūrybos procesą bei padėti įgyvendinant projektą;
· apjungti profesionalius Sūduvos krašto menininkus, turinčius akademinį 
išsilavinimą (Vilniaus dailės akademijos studijų baigimo diplomus bei dar studijuojančius): tapytoją Indrę Siaurusevičiūtę, skulptorių Kęstutį Dovydaitį, tapytoją Liepą Adelę Kaunaitę, grafikę Vaivą Frančekaitę, grafikos ir tarpdisciplininio meno kūrėją Eglę Tamulytę (Aglaja Ray) bei kitus;
· surengti šių menininkų bendrą parodą Šakių kultūros centro salėje rugpjūčio – 
rugsėjo mėn.
Plenero metu miesto gyventojai, vaikai, jaunimas galės laisvai stebėti profesionalių menininkų kūrybos procesą, bendrauti su jais. Bus paruoštos kūrybos erdvės, kur jie galės išbandyti įvairias meno sritis (tapybą, grafiką, keramiką, skulptūrą ir pan.)
Projekto įgyvendinimo laikas: 2022 m.  liepos 18 - 24 dienomis (įskaitant paruošiamuosius darbus). Atsiskaitymo už projektą forma - bendra paroda 2022 m. rugpjūčio - rugsėjo mėn. Šakių kultūros centre. 
Plenero organizatorės prašo pritarti jų pateiktam prašymui skiriant 2000 Eur tikslui pasiekti. Lėšos bus naudojamos renginio organizavimui, sklaidai, kūrybos priemonių įsigijimui, dalyvių maitinimui, renginio atributikai, bendros parodos parengimui ir parodos atidarymo šventės išlaidoms. 
            Vyko SJRT narių diskusija.
  NUTARTA (bendru sutarimu):  Siūlyti rajono savivaldybės administracijos direktoriui skirti 2000 eurų asociacijai „Šaltmiros gyvenimo mokykla“ projekto „Sūdyta“ įgyvendinimui iš Mokymosi visą gyvenimą, jaunimo ir sporto programos.
[bookmark: _Hlk106716484]            4.  SVARSTYTA.  Dėl pritarimo likviduoti asociaciją  Šakių jaunimo sąjunga 
„Apskritasis stalas“ (SJOT), kaip juridinį asmenį,  VĮ Registrų centre.
             Pranešėja J. Ambrasienė, pirmininkaujanti Šakių jaunimo sąjungai „Apskritasis stalas“,  posėdžio dalyviams pranešė, kad neseniai 20-metį atšventusi sąjunga bus likviduojama. 
[bookmark: _Hlk106706472]             „Labai gaila, bet turime, ką turime. Atėjo toks metas, kai jaunimas nebenori jungtis į organizacijas, joms priklausyti. Sprendimą paspartino ir tai, kad didelė dalis „Apskritajam stalui“ priklausančių organizacijų yra neaktyvios, iš Registrų centro gavusios raštus apie likvidavimą. Atsitiko taip, kad nebeturime su kuo dirbti“ , –  padėtį komentavo pirmininkė. 
              D. Jurgutienė informavo, kad Šakių jaunimo sąjunga „Apskritasis stalas“ rajono savivaldybėje aktyviai veikė 20 metų, savo misiją jau atliko. Per praėjusius 4 metus rajone nebuvo įregistruota nė vienos naujos jaunimo organizacijos. Jaunimas nenori prisiimti atsakomybės, nes požiūris į jaunimo organizacijas yra pasikeitęs, nėra lyderių, atsiradusios naujos darbo su jaunimu formos (atvirasis darbas su jaunimu, mobilus darbas su jaunimu) labiau vilioja jaunus žmones.
             D. Jurgutienė supažindino SJRT narius su Jaunimo reikalų agentūros  pristatyta informacija apie SJOT situaciją Lietuvoje. Iš 54 savivaldybių, pateikusių duomenis, šiuo metu:
· registruotų ir aktyviai veiklą vykdančių SJOT Lietuvoje yra 18;
· registruotų, bet neaktyvių (veiklos nevykdančių) – 15 (Šakių jaunimo sąjunga „Apskritasis stalas“ yra šioje grupėje);
· SJOT nėra registruota 21 savivaldybėje.
             Atsižvelgiant į tai, kad SJOT – organizacija, kurios tikslas vienyti ir atstovauti savivaldybėje veikiančioms jaunimo organizacijoms – šiuo metu dengia vos trečdalį Lietuvos, todėl pagrįstai keliamas klausimas, kokia šiuo metu situacija yra savivaldybėse su jaunimo organizacijomis ir jaunimo aktyvumu.
             Vyko SJRT narių diskusija.
             NUTARTA (bendru sutarimu): Reaguojant į situaciją ir realybę, kai Šakių jaunimo sąjungos „Apskritasis stalas“ misija jau atlikta, pritarti asociacijos Šakių jaunimo sąjunga „Apskritasis stalas“ likvidavimui įpareigojant J. Ambrasienę išregistruoti asociaciją VĮ Registrų centre iki 2022 m. gruodžio mėn.
   5.  SVARSTYTA.  Dėl informacijos apie Šakių rajono jaunimo galimybes dalyvauti 
2022 metų II pusmečio Jaunimo savanoriškos tarnybos programoje ir 2022 metų I pusmečio rezultatų apibendrinimas.
                Jaunimo savanoriškos veiklos koordinatorė J. Ambrasienė SJRT nariams pristatė šių metų pirmojo pusmečio rezultatus – šiuo metu Jaunimo savanoriškos tarnybos programą sėkmingai baigia trys merginos – dvi iš jų savanoriauja ligoninėje, o viena – Šakių vaikų dienos centre „Šypsenos“. Pranešėjos teigimu, merginų savanorystė vyko sklandžiai – jos džiaugiasi įgyta patirtimi, o netrukus turėtų gauti ir tarnybą patvirtinančius pažymėjimus, suteikiančius 0,25 stojamojo balo pripažinimą stojant į pirmosios pakopos studijas. 
                Na, o antrasis savanoriškos tarnybos pusmetis gali būti kur kas liūdnesnis – nors savanorius priimančių organizacijų sąrašą papildė Zanavykų muziejus (dabar savanorius priimančių organizacijų rajone turime 12), tačiau, pasak J. Ambrasienės, registracijos tarpiniai rezultatai parodė, jog mūsų jaunimo savanorystė nedomina. Tad jei iki registracijos pabaigos savanorių taip ir neatsiras, liepos mėnesį teks kvietimą pakartoti.
                Vyko SJRT narių diskusija.
                Nutarimų priimta nebuvo, klausimas informacinio pobūdžio.


Posėdžio pirmininkė                                                                                        Austėja Ižganaitė


Posėdžio sekretorė                                                                                            Danutė Jurgutienė


